钦定古今图书集成/明伦汇编/官常典/第740卷 > 方珤
## 钦定古今图书集成/明伦汇编/官常典/第740卷 > 方珤

按《汝宁府志》：“珤字国珍，汝宁千户所人。貌魁梧多力，
能举五百斤鼎，并挽双弓。盖义侠也。正德六年冬，霸
寇刘良、赵𬭼等至汝，佥事王玹招集义勇为守御计。
珤应募，随守备都指挥余英出拒战，遇于韩庄，贼锋
甚锐，英惧先奔，珤独奋力战，手刃数十贼，贼皆辟易，
矢尽刀折，下马撤屋椽复战，贼围绕数匝，攒矢射死”，
时年二十九。明年，都御史彭泽督军至，闻而悲之，令
有司致祭，仍以金帛恤其家。